Diari Oficial de la Generalitat Valenciana


Sumari del DOGV 4583, del 09-09-2003 (2003/9822)

DECRET 162/2003, de 5 de setembre, del Consell de la Generalitat, pel qual es crea un Institut d'Educació Secundària a Bigastro, per transformació de la Secció d'Educació Secundària existent.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4583

Data del DOGV
:   09-09-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/9822


Data del document
:   05-09-2003

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * Bigastro
    * ensenyament públic
    * centre d'ensenyament
    * ensenyament secundari

DECRET 162/2003, de 5 de setembre, del Consell de la Generalitat, pel qual es crea un Institut d'Educació Secundària a Bigastro, per transformació de la Secció d'Educació Secundària existent. [2003/9822]
  
La Secció d'Educació Secundària de Bigastro, dependent de l'Instituto de Educación Secundaria El Palmerar d'Orihuela, es va crear per Orde de 23 d'abril de 1998, de la Conselleria de Cultura, Educació i Ciència, per a escolaritzar l'alumnat d'Educació Secundària Obligatòria.
  
L'increment de les unitats d'Educació Secundària Obligatòria en el pròxim curs escolar fa necessària la transformació del centre en Institut. La seua composició s'ajusta a les previsions del mapa escolar que preveue la creació d'un centre d'Educació Secundària en la zona escolar AL 45, identificat com una transformació del Colegio Público Miguel Hernández.
  
L'Ajuntament de Bigastro, en sessió plenària de 17 de juliol de 2001, va adoptar acord pel qual cedia a la Generalitat un solar de 8.500 m2 en el polígon d'actuació número 21 per a la construcció del centre docent previst en el mapa escolar. Tot això, en el marc de col·laboració establit en l'apartat tercer de la disposició addicional dèsset de la Llei Orgànica 1/1990, de 3 d'octubre, d'Ordenació General del Sistema Educatiu i el Reial Decret 2274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.
  
La cessió es va acceptar per Resolució de 13 de novembre de 2001, del conseller d'Economia, Hisenda i Ocupació.
  
La societat mercantil Construccions i Infraestructures Educatives de la Generalitat Valenciana, SA (CIEGSA), ha gestionat l'adequació de l'edifici escolar a les exigències establides en el Reial Decret 1004/1991, de 14 de juny, pel qual s'establixen els requisits mínims dels centres que impartisquen ensenyances de Règim General no Universitari, i en l'Orde de 15 de maig de 1992, de la Conselleria de Cultura, Educació i Ciència, per la qual s'aproven els programes de necessitats per a la redacció de projectes de construcció de centres d'Educació Infantil, d'Educació Primària, d'Educació Infantil i Primària, d'Educació Secundària Obligatòria i d'Educació Secundària Completa de la Generalitat.
  
Per això, de conformitat amb el que establixen l'article 17 de la Llei Orgànica 8/1985, de 3 de juliol, Reguladora del Dret a l'Educació; la Llei Orgànica 1/1990, de 3 d'octubre, d'Ordenació General del Sistema Educatiu; la Llei Orgànica 10/2002, de 23 de desembre, de Qualitat de l'Educació; i l'article 1 del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Consell de la Generalitat, a proposta del conseller de Cultura, Educació i Esport, i després de la deliberació del Consell de la Generalitat, en la reunió del dia 5 de setembre de 2003,
  
DECRETE
  
Article únic
  
Es crea, per transformació de la Sección de Educación Secundaria de Bigastro, dependent de l'Instituto de Educación Secundaria El Palmeral, codi 38915779, el següent centre docent:
  
Província: Alacant.
  
Localitat: Bigastro.
  
Denominació: Instituto de Educación Secundaria.
  
Codi: 80272187.
  
Titular: Generalitat.
  
Domicili provisional: carrer la Paz, s/n. / Tomás de Vilanova.
  
Composició: 12 unitats d'Educació Secundària Obligatòria.
  
Capacitat: 360 llocs escolars d'Educació Secundària Obligatòria.
  
DISPOSICIONS ADDICIONALS
  
Primera
  
El que establix este decret s'inscriurà en el Registre de Centres Docents de la Comunitat Valenciana.
  
Segona
  
El personal docent i no docent, amb destinació definitiva en el centre actualment existent, s'integrarà en el nou institut d'Educació Secundària.
  
Tercera
  
El material inventariable i fungible de la Secció s'integrarà en l'inventari del nou institut.
  
DISPOSICIONS FINALS
  
Primera
  
Es faculta el conseller de Cultura, Educació i Esport perquè adopte totes les mesures que siguen necessàries per al compliment i desenrotllament del que establix este decret, així com per a modificar, si és procedent, el domicili, denominació i configuració del centre.
  
Segona
  
Este decret entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits a l'inici del curs escolar 2003/2004.
  
València, 5 de setembre de 2003
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ESTEBAN GONZÁLEZ PONS